नागपुर की एक और महत्वपूर्ण स्मृति है गजानन माधव मुक्तिबोध की उपस्थिति की। एक दिन वे पापा के साथ रेडियो स्टेशन से घर आये थे। वे बेहद लम्बे और नुकीली हड्डियों वाली देह के थे। वे स्टडी में आकर जमीन पर बिछे बिस्तर पर जब बैठे उनके पैर का पंजा चादर पर जैसे छप गया। अरे बापरे। इतना लम्बा पंजा था। उनके गालों की हड्डियां उभरी हुई थीं, आंखें फटी फटी। वे बीड़ी पीते थे और मुट्ठी बांध कर कश लगाते। हमारे घर में कोई राखदानी नहीं थी। जब तक ममी ने कोई कंडम तशतरी इस काम के लिए ढूंढी वे जमीन पर राख झाड़ चुके थे। वे बहुत देर तक बातें करते रहे थे। पापा उनसे वार्ताओं की एक श्रृंखला करवाना चाहते थे। पर वे लगातार इसमें फंसने से बच रहे थे। बाद में एक बार हम सब राजनांदगांव उनके घर भी गये थे। उनका मकान लम्बे क्वार्टर जैसा था। हम सब छत पर सोये थे। रात में अपनी गहरी भारी आवाज में उन्होंने अपनी कविताएं सुनायी थीं। बीच में रुक कर अपनी पत्नी शांता जी से कहा था, ''एका, एका।'' (सुनो, सुनो) शांता जी ने करवट लेते हुए कहा, ''मला झोपायचा।'' (मुझे सोना है) अंधेरे में मुक्तिबोध जी की बीड़ी की गंध और खांसी की ठसक आती रही। उन्होंने पापा से कहा, ''कविता से कमाई नहीं है पार्टनर। सोचता हूं कहानी लिखनी शुरू करूं।''